b'\n_START_ARTICLE_\nAkutni pankreatitis\n_START_SECTION_\nVzroki bolezni in dejavniki tveganja\n_START_PARAGRAPH_\nNajpogostej\xc5\xa1i vzroki akutnega vnetja trebu\xc5\xa1ne slinavke pri odraslih so \xc5\xbeol\xc4\x8dni kamni in alkohol. V redkih primerih lahko povzro\xc4\x8dijo vnetje tudi oku\xc5\xbebe z nekaterimi virusi, plju\xc4\x8dnica, po\xc5\xa1kodbe, motena presnova ma\xc5\xa1\xc4\x8dob, tumorji, operacije trebu\xc5\xa1ne slinavke ali \xc5\xbeol\xc4\x8devodov ter nekatera zdravila. Bolezen pogosteje prizadene mo\xc5\xa1ke kot \xc5\xbeenske._NEWLINE_V razvitih de\xc5\xbeelah povzro\xc4\x8di \xc4\x8dezmerno u\xc5\xbeivanje alkohola do 75 odstotkov vseh akutnih pankreatitisov. Pri ve\xc4\x8dini teh bolnikov lahko ugotovimo, da so v zadnjih 48 urah pred pojavom bolezni zau\xc5\xbeili ve\xc4\x8djo koli\xc4\x8dino alkohola. Zelo pomembna je skupna koli\xc4\x8dina zau\xc5\xbeitega alkohola: vsakodnevno u\xc5\xbeivanje v dalj\xc5\xa1em \xc4\x8dasovnem obdobju (nekaj tednov) ali pa obilno v zadnjih dnevih pred izbruhom bolezni._NEWLINE_Drugi najpogostej\xc5\xa1i vzrok akutnega pankreatitisa so \xc5\xbeol\xc4\x8dni kamni. \xc5\xbdol\xc4\x8dne kamne najdemo pri bolnikih s tem obolenjem \xc5\xa1estkrat pogosteje. Vzrok vnetnega procesa trebu\xc5\xa1ne slinavke je v tem primeru kamen, ki se zagozdi na skupnem izvodilu \xc5\xbeol\xc4\x8devoda in pankreati\xc4\x8dnega izvodila v dvanajstnik in ovira odtok. S tem onemogo\xc4\x8di spro\xc5\xa1\xc4\x8danje encimov v svetlino dvanajstnika, to pa spro\xc5\xbei vnetni proces v \xc5\xbelezi. To obliko vnetja trebu\xc5\xa1ne slinavke imenujemo biliarni pankreatitis._NEWLINE_Pri blagih oblikah akutnega vnetja trebu\xc5\xa1ne slinavke je obi\xc4\x8dajna popolna ozdravitev, pri huj\xc5\xa1ih oblikah pa se pogosto razvijejo degenerativne spremembe \xc5\xbeleze. Lahko se izrazijo kot cisti\xc4\x8dne spremembe (drobne votline v tkivu) ali kot propad tkiva s kasnej\xc5\xa1im vezivnim brazgotinjenjem in kalcifikati._NEWLINE_Brez trebu\xc5\xa1ne slinavke je mo\xc5\xbeno \xc5\xbeiveti, bolniki potrebujejo zdravila (inzulin) tako kot sladkorni bolniki in prebavne encime, da je mo\xc5\xbena prebava hrane.\n_START_SECTION_\nDiagnoza\n_START_PARAGRAPH_\nDiagnozo akutnega pankreatitisa postavijo s klini\xc4\x8dno sliko (bole\xc4\x8dine) in z dokazom zvi\xc5\xa1anja serumske koncentracije pankreati\xc4\x8dnih encimov. Zvi\xc5\xa1ana serumska koncentracija amilaze, lipaze, tripsina in elastaze v serumu (5 do 10-kratna normalna vrednost) je zna\xc4\x8dilna za akutni pankreatitis. Zvi\xc5\xa1ane so lahko ma\xc5\xa1\xc4\x8dobe v plazmi in krvni sladkor, zni\xc5\xbeani so albumini, kalcij in kalij. Amilaza je zvi\xc5\xa1ana v serumu in urinu kmalu po za\xc4\x8detku bolezni, normalne vrednosti pa dose\xc5\xbee \xc5\xbee po dveh ali treh dneh. Zvi\xc5\xa1ana amilaza ve\xc4\x8d kot teden dni po za\xc4\x8detku bolezni napoveduje zaplete. Dolo\xc4\x8danje serumske amilaze in lipaze v serumu sodi v standardno diagnosti\xc4\x8dno potrjevanje akutnega pankreatitisa. Pri diagnostiki akutnega pankreatitisa je izredno pomembna indentifikacija bolnikov, ki imajo biliarni pankreatitis. Pri njih je mogo\xc4\x8de z urgentno endoskopsko papilotomijo dose\xc4\x8di hitro in bistveno bolj\xc5\xa1o ozdravitev. (Kocjan\xc4\x8di\xc4\x8d, 1998) Zdravnik pri telesnem pregledu opazi povr\xc5\xa1no dihanje zaradi bole\xc4\x8din in rumeno obarvanje ko\xc5\xbee in sluznic ob blagi zlatenici. Ob palpaciji (pretipanju) trebuha opazi, da je trebuh ob\xc4\x8dutljiv, napet in bole\xc4\x8d, zlasti ob \xc5\xbeli\xc4\x8dki. Zatipa lahko tudi pove\xc4\x8danje jeter in opazi zna\xc4\x8dilne lise na trebuhu in bokih, ki se pojavijo pri te\xc5\xbekih oblikah vnetja. Sum na akutno vnetje trebu\xc5\xa1ne slinavke se potrdi s preiskavo krvi in urina, kjer so prisotni encimi, ki jih izlo\xc4\x8da trebu\xc5\xa1na slinavka. S pomo\xc4\x8djo krvnih preiskav se lahko dolo\xc4\x8di tudi mo\xc5\xbeen vzrok vnetja. Med najpogostej\xc5\xa1imi diagnosti\xc4\x8dnimi preiskavami za prepoznavanje bolezni so laboratorijski testi krvi in urina, v\xc4\x8dasih zdravnik uporabi tudi ultrazvok ali ra\xc4\x8dunalni\xc5\xa1ko tomografijo (CT). Z ultrazvo\xc4\x8dnim pregledom trebuha se ugotovi, ali so vzrok \xc5\xbeol\xc4\x8dni kamni.\n_START_SECTION_\nNapoved poteka bolezni\n_START_PARAGRAPH_\nOkoli 80\xc2\xa0% bolnikov z akutnim pankreatitisom ima blago obliko vnetja, ki se v nekaj dneh umiri. Pri 20\xc2\xa0% bolnikov pa poteka vnetje v te\xc5\xbeki obliki z zapleti, ki zahtevajo zdravljenje na oddelku za intenzivno nego in terapijo. V preteklih letih so za\xc4\x8deli uporabljati klini\xc4\x8dne in biokemi\xc4\x8dne napovedne kazalce, s pomo\xc4\x8djo katerih la\xc5\xbeje napovedo potek bolezni, pravilneje ocenijo bolnikovo stanje in njegovo morebitno \xc5\xbeivljenjsko ogro\xc5\xbeenost in se z ve\xc4\x8djo gotovostjo odlo\xc4\x8dijo za ustrezno zdravljenje. Najpomembnej\xc5\xa1i kazalec jakosti akutnega pankreatitisa je prisotnost multiorganske odpovedi. Multiorgansko odpoved definirajo s prisotnostjo \xc5\xa1oka, respiratorne in ledvi\xc4\x8dne odpovedi in krvavitev iz prebavil. Za oceno jakosti bolezni uporabljajo Ransonove kazalce ali kazalce APACHE II. Prednost kazalcev APACHE II je , da jih lahko uporabijo za oceno stanja ves \xc4\x8das bolezni, medtem ko lahko z Ransonovimi kazalci pomagajo le prvih 48 ur.'